
István bán és atyafisága – A Gutkeled nemzetség Sárvármonostori ágának korai története

Kulcsszavak: Gutkeled nemzetség; Szlavónia; méltóságviselés; felemelkedés
A Gutkeled nemzetség több évszázadon át meghatározó szerepet vitt Magyarország történelmében. A genus számos ággal rendelkezett, az Árpád-korban ezek közül a Sárvármonostori ág emelkedett a legmagasabbra: soraik közül a 13. századra a megannyi országos méltóságviselő került ki, és a század utolsó harmadában tevékenykedő nagyhatalmú oligarcha, Gutkeled nembeli István fia Joachim is ebből a rokonságból származott. Bár számos szerző foglalkozott a Sárvármonostoriakkal és az ő legfontosabb korai képviselőjükkel, Dragun fia István bánnal, Joachim apjával, elmondható, hogy eddig nem született modern, a rendelkezésre álló források teljességét felhasználó, átfogó elemzése a Sárvármonostoriak korai történetének. Kutatásom során részletes vizsgálat alá vettem Dragun fia István bánt és a korai Sárvármonostoriakat a következő kérdések mentén: Hogyan emelkedett fel a Sárvármonostori ág? Milyen szerepet vittek a Sárvármonostoriak és különösen István, fia Joachim felemelkedésében? Ezekre a kérdésekre az okleveles és narratív források elemzésével a rokonság méltóságviselései, genealógiája és birtokviszonyai mentén kerestem a választ, a Sárvármonostoriak első 1216-os megjelenése és István bán 1260-ban bekövetkezett halála által határolt időintervallumban. Emellett a Sárvármonostori ág őseinek tevékenységét is részletesen megvizsgáltam.
Kutatásom során bebizonyosodott, hogy a csatári monostor egyik alapítója, Miklós volt a Sárvármonostoriak őse. Új bizonyítékok alapján István bán másodnagybátyja, Apaj bánnak a IV. Béla-féle birtokrestaurációkban való szerepe is átértelmezésre került. István esetében pedig többek között fény derült halicsi szolgálataira, és a hercegi címével járó különleges jogkörére is. Emellett Istvánnak 6 új familiárisa és egy, a szakirodalom számára eddig ismeretlen tengermelléki bán is azonosításra került. Továbbá a dolgozatom a Sárvármonostoriak genealógiájával és birtokviszonyaival kapcsolatban is tartalmaz helyreigazításokat, a pontosított családfa és a rokonság térképre vitt birtokai a dolgozat függelékében találhatók.
Vizsgálódásaim konklúziójaként megállapítható, hogy a Sárvármonostoriak és István bán – bár maguk nem folytattak ilyen tevékenységet – megalapozták István fia Joachim oligarchikus tartományának felemelkedését. Különösen István volt az, akinek a nemzetközi hírnevére építve tudta Joachim megkötni rangos házasságát, illetve politikai tőkéjére és birtokaira támaszkodva tudta kiépíteni tartománykezdeményét.



